વોડાફોન-આઇડિયા મર્જરમાં ઈનસાઇડર ટ્રેડિંગની તપાસ - NGS Business
વોડાફોન-આઇડિયા મર્જરમાં ઈનસાઇડર ટ્રેડિંગની તપાસ-ટેલીકોમ-ઉદ્યોગવાર સમાચાર-Economic Times Gujarati
વોડાફોન-આઇડિયા મર્જરમાં ઈનસાઇડર ટ્રેડિંગની તપાસ
13 Jul 2017, 0901 hrs IST, ET Bureau
રિના ઝકરિયા/દેવીના સેનગુપ્તા
મુંબઈ:વોડાફોન ઇન્ડિયા અને આઇડિયા સેલ્યુલર વચ્ચેના મર્જરથી ટેકઓવર રુલ્સ હેઠળ ઓપન ઓફર ટ્રિગર થશે કે નહીં તેની સેબી તપાસ કરી રહી છે. બિરલા ગ્રૂપની કોઈ કંપની દ્વારા ઈનસાઇડર ટ્રેડિંગના નિયમોનો ભંગ થયો છે કે નહીં તેની પણ સેબી તપાસ કરશે.
મર્જર યોજના હેઠળ આદિત્ય બિરલા ગ્રૂપ વોડાફોનના વિદેશી પ્રમોટર્સ પાસેથી રૂ.3,900 કરોડમાં 4.9 ટકા ડાયરેક્ટ શેરહોલ્ડિંગ ખરીદશે. તે વોડાફોનના વિદેશી પ્રમોટર્સ પાસેથી વોટિંગ એરેન્જમેન્ટ મારફત 9.5 ટકા વધારાનો વોટિંગ રાઇટ પણ ખરીદશે. ટેકઓવર કોડ હેઠળ આ સોદાથી ઓપન ઓફર થાય કે નહીં તેની સેબી તપાસ કરી રહી છે તેમ એક વ્યક્તિએ જણાવ્યું હતું.
ટેકઓવર કોડ હેઠળ કોઈ કંપની લિસ્ટેડ કંપનીમાં 25 ટકા હિસ્સો ખરીદે તો તેણે પબ્લિક શેરહોલ્ડર્સ પાસેથી વધુ 26 ટકા હિસ્સો ખરીદવા માટે ફરજિયાત ઓપન ઓફર કરવી પડશે. સેબીને આવા કિસ્સામાં ટેકઓવર રેગ્યુલેશનનો ભંગ કરીને મર્જર થતું હોવાની ચિંતા હોય છે.
લગભગ અડધું શેરહોલ્ડિંગ બીજાના હાથમાં જતું હોય અને એક એન્ટિટીના બદલે જોઇન્ટ કન્ટ્રોલ આવતું હોય ત્યારે સેબી સામાન્ય રીતે શેરહોલ્ડરના હાલના રાઇટ્સને બાયપાસ કરવા માટે કોર્ટની મંજૂરી જુએ છે. ત્યારે બાદ તેઓ ઓપન ઓફરની માંગણી કરશે અથવા કોર્ટમાં મર્જરનો વિરોધ કરશે તેમ ફિનસેક લો એડ્‌વાઇઝર્સના સ્થાપક સંદીપ પારેખે જણાવ્યું હતું.
આઇડિયા સેલ્યુલરે વોડાફોન સાથે મર્જર માટે 18 એપ્રિલ 2017ના રોજ સેબીમાં ફાઇલિંગ કર્યું હતું. સુવન લો એડ્‌વાઇઝર્સના પાર્ટનર સુમિત અગરવાલે જણાવ્યું કે, સેબી દ્વારા આજકાલ એક્વિઝિશન એગ્રીમેન્ટની ચુસ્ત ચકાસણી કરવામાં આવે છે. ઉદ્યોગના ઇનોવેટિવ સ્ટ્રક્ચર અને એગ્રીમેન્ટ ડ્રાફ્ટિંગમાં ઘણી વખત ઓપન ઓફર ટાળવા પરોક્ષ ઇક્વિટી સ્ટેક વધારવા, નિયંત્રણાત્મક હિસ્સો ખરીદવા અને ઓપ્શન દ્વારા ઇક્વિટી શેર ખરીદવાનો અધિકાર આપવા માટે સ્ટ્રક્ચર સુધારવામાં આવે છે.
કરાર પ્રમાણે વોડાફોન રૂ.3,900 કરોડમાં આદિત્ય બિરલા જૂથને 4.9 ટકા હિસ્સો ટ્રાન્સફર કર્યા બાદ સંયુક્ત કંપનીમાં 45.1 ટકા હિસ્સો ધરાવશે. ત્યાર બાદ આદિત્ય બિરલા જૂથ સંયુક્ત કંપનીમાં 26 ટકા હિસ્સો ધરાવશે અને આઇડિયાના અન્ય શેરધારકો પાસે બાકીનો 28.9 ટકા હિસ્સો રહેશે. આદિત્ય બિરલા ગ્રૂપ પાસે સહમતી હેઠળના મિકેનિઝમ હેઠળ વોડાફોન પાસેથી વધારાનો 9.5 ટકા હિસ્સો હસ્તગત કરવાનો અધિકાર પણ રહેશે જેથી સમય જતા શેરહોલ્ડિંગ સમાન કરી શકાય.
આદિત્ય બિરલા જૂથ તેના હિસ્સાને એકસમાન નહીં કરે તો વોડાફોન તેનું હોલ્ડિંગ ઘટાડશે જેથી આદિત્ય બિરલા જૂથ સાથે માલિકી સરખી કરી શકાય. ઇક્વિલાઇઝેશન પ્રાપ્ત ન થાય ત્યાં સુધી વોડાફોન દ્વારા હોલ્ડ કરાયેલા વધારાના શેર નિયંત્રિત હશે અને શેરહોલ્ડર્સની શરતો હેઠળ સંયુક્ત રીતે વોટનો ઉપયોગ કરાશે. બિરલા જૂથ કે વોડાફોને આ વિશે ટિપ્પણી કરી ન હતી જ્યારે સેબીનો સંપર્ક થઈ શક્યો ન હતો.